Sanal Edamaruku

pienois|pysty|Sanal Edamaruku Suomessa.
Sanal Edamaruku (s. 26. toukokuuta 1955 Thodupuzha, Kerala) on intialainen kirjailija, ateisti ja rationalisti. Hän on kansainvälisen Rationalist International -järjestön perustaja ja puheenjohtaja sekä Indian Rationalist Associationin puheenjohtaja. Edamaruku on vuodesta 2012 lähtien asunut Helsingissä. Hän muutti Suomeen kotimaassaan nostetun jumalanpilkkasyytteen vuoksi.

 Elämä 

Edamarukun isä oli intialainen toimittaja ja rationalisti Joseph Edamaruku. Hän varttui ilman uskonnollista kasvatusta ja oli vuonna 1960 Intian ensimmäinen lapsi, joka merkittiin koulun rekistereihin uskonnottomana. Edamaruku on toiminut aktiivisena rationalistina ja ateistina 15-vuotiaasta lähtien. Tuolloin Sanal Edamaruku perusti yhdessä muiden nuorten kanssa opiskelijoiden rationalistiyhdistyksen. Edamarukuun vaikutti tapaus, jossa hänen naapurustossaan asunut nuori nainen sairastui leukemiaan. Naisen suku piti lääkehoitoja syntinä, joten he pelkästään rukoilivat naisen puolesta. Tämä kuoli hoidon puutteeseen.

Edamaruku opiskeli politiikan tutkimusta Keralan yliopistossa sekä New Delhin Jawaharlal Nehrun yliopistossa, josta Edamaruku valmistui vuonna 1980. Yli satatuhatjäsenisen Indian Rationalist Associationin pääsihteeriksi hänet valittiin vuonna 1983 ja puheenjohtajaksi 2005. Edamaruku toimii myös järjestön julkaiseman Modern Freethinker -lehden päätoimittajana. Hän on kirjoittanut lukuisia teoksia, jotka muun muassa sisältävät kritiikkiä Intian taikauskoisia käsityksiä vastaan.Sanal Edamaruku. Rationalist International. Viitattu 10.5.2014. 

Vuonna 2011 Edamaruku valittiin jäseneksi kansainväliseen skeptikkojen liittoon Committee for Skeptical Inquiryyn. Hän on myös brittiläisen Rationalist Association -järjestön kunniajäsen. Vuonna 1885 perustetun järjestön aikaisempia kunniajäseniä ovat olleet muun muassa Bertrand Russell, Albert Einstein ja Sigmund Freud. Edamarukun käytännön työ on käsittänyt erilaisten uskomusten sekä uskonnollisten ja mystisten huijausten tutkimista ja niiden paljastamista. Hän on lisäksi johtanut ja organisoinut taikauskon vastaisia kampanjoita Intian maaseudulla. Dokumenttielokuvassa Guru Busters Edamaruku esitteli useiden muiden intialaisten rationalistien kanssa temppuja, joita oltiin pidetty yliluonnollisina.

 Jumalanpilkkasyyte ja pako Suomeen 

Maaliskuussa 2012 Edamaruku paljasti ihmeenä pidetyn ilmiön, jossa Mumbain kaupungissa sijaitsevan kirkon krusifiksin varpaista tippui vesipisaroita. Osa ihmisistä joi vettä rukousmenojen aikana. Edamarukun tutkimusten mukaan ilmiö johtui rikkoontuneesta vesijohtoputkesta, kapillaari-ilmiön vuoksi vesi nousi seinää pitkin ylös ja valui tipoittain krusifiksista. Edamaruku sanoi ettei vesi paranna, vaan ainoastaan sairastuttaa, koska se on likavettä.

Kuukautta myöhemmin kolmen katolisen järjestön puheenjohtajaa teki Edamarukun toimista rikosilmoituksen jumalanpilkkana. Intian jumalanpilkkalaki on peräisin 1800-luvun brittihallinnon ajalta. Kesäkuussa Edamaruku muutti opetusneuvos Pekka Elon kutsumana Suomeen välttääkseen mahdollisen vuosien pituisen vankilatuomion. 

Edamaruku oli Intian tunnetuin skeptikko ja kirkko oli itse pyytänyt tämän paikalle tv-ryhmän kanssa tutkimaan asiaa. Kun Edamaruku kiisti ihmeen televisiostudiossa, yksi kirkon edustajista yritti käydä hänen kimppuunsa. Mumbain piispa Agnelo Rufino Gracias soitti studioon ja vaati lähetystä katkaistavaksi. Kirkon juristi sanoi televisiossa, että Edamaruku ei tule koskaan enää näkemään päivänvaloa. Lähetyksen jälkeen rakennuksen ulkopuolelle saapui kirkon bussilla vihainen väkijoukko, joka uhkasi hakata Edamarukun. Televisioyhtiön työntekijät purkivat osan rakennuksen takaseinästä, jotta Edamaruku pääsisi pakoon. Edamaruku joutui pysyttelemään piilossa. Internetissä esitettiin suunnitelmia, miten Edamaruku voitaisiin myrkyttää vankilassa, jos tämä joutuisi sinne vain vähäksikin aikaa. Lopulta Edamarukun täytyi poistua maasta.

Suomessa Edamaruku elätti itsensä kirjailijana, jatkoi rationalistitoimintaa internetin välityksellä ja kiersi luennoimassa Euroopassa. Edamarukun kustantamo julkaisee Intiassa tieteellisiä klassikoita ja vapaa-ajattelua esittelevää kirjallisuutta.

Vuonna 2013 rationalistijohtaja Narendra Dabholkar houkutteli Edamarukua palaamaan Intiaan, mutta Dabholkar ammuttiin neljä päivää myöhemmin. 28. maaliskuuta 2025 Edamaruku pidätettiin puolalaisella lentoasemalla. Edamarukun oli määrä puhua Varsovassa järjestetyssä ihmisoikeuskonferenssissa. Pidätyksen syynä oli, että Intia oli pannut vireille Interpolin etsintäkuulutuksen Edamarukusta. Rationalist Internationalin mukaan Intia tavoittelee Edamarukun luovutusta.

 Lähteet 

 Aiheesta muualla 

 Kotisivut. 
 Sanal Edamarukun vanha blogi. 

Luokka:Rationalistit
Luokka:Intialaiset skeptikot
Luokka:Ateismiaktivistit
Luokka:Intialaiset tietokirjailijat
Luokka:Vuonna 1955 syntyneet
Luokka:Elävät henkilöt